Max en Louis: ‘n Unieke hegte band tussen swart en wit | News24
LAST UPDATED: 2017-08-19, 14:00
Max en Louis: ‘n Unieke hegte band tussen swart en wit
FOTOS: johan pretoriusMax en Louis, twee vriende met ‘n inspirerende geskiedenis.
DIT was ‘n baie besonderse en betekenisvolle geleentheid verlede Saterdag toe ‘n swart munisipale bestuurder wat as ‘n jong seun deur ‘n wit prokureur onder sy vlerk geneem, hom werk gegee, teen polisie-mishandeling beskerm en gehelp het om ‘n opvoeding te bekom, sy weldoener amper dertig jaar later gehuldig het.
Op ‘n “dankseggings-ete” by die San Lameer-gholfklub het die munisipale bestuurder van die Ray Nkonyeni-Munisipaliteit, Max Mbili, en sy gesin, die bekende prokureur van Margate, Louis Hansmeyer, en sy gesin bedank “dat ek lewe, en vir alles wat ek in my lewe bereik het, want as dit nie vir hulle was nie, was ek nie vandag hier nie.”
Mbili het die teenwoordige gaste, van onder meer familielede van die betrokkenes en hooggeplaasde politici en munisipale amprenare, sy lewensverhaal vertel en hoe sy ontmoeting met die Hansmeyers ‘n drastiese en positiewe invloed gehad het.
Hy was die sesde van agt kinders wat baie arm grootgeword het, maar hy was vasbeslote om ‘n sukses van sy lewe te maak deur sy skoolloopbaan te voltooi en verder te studeer.
Mbili het vertel hoe sy ma, wat baie hard moes werk vir die gesin om te kon oorleef, op ‘n keer aan Max gesê ‘jy is die kind wat die kringloop van armoede in hierdie gesin gaan breek.’ In 1983 het hy in Manaba se strate geloop en werk soek, en by die Hansmeyers se huis uitgekom. Hy het die destydse mev. Hansmeyer gevra vir werk, die een ding het tot die ander gelei, hy het hul tuinier en uiteindelik deel van die gesin geword.
Louis het op sy beurt vertel hoe toegewyd en hy was en hoe hard die jong man gewerk het. Mbili het die geld wat hy verdien het, gebruik om vir sy skool-opleiding te betaal. Hy het ook betrokke geraak by politieke bedrywighede, en van sy wedervaringe vertel, veral van een aand in 1990. ‘n Groep “veiligheidspolisiemanne,” saam met politieke aktiviste, een van hulle ‘n bekende IVP-man wat oral moeilikheid gemaak het, het Mbili by die Hansmeyers se huis kom haal. Louis het hulle gekonfronteer want hy het agtergekom iets is fout: een van die “polisiemanne” het ‘n valskerms
oldaat-kenteken aan hom gehad. Ten spyte van sy besware, het die groep Mbili weggeneem, hom tot vroeg die oggend gemartel.
Omdat Mbili Afrikaans kan verstaan, het hy gehoor hulle wou hom doodmaak. Een van die groep het egter gemaan dat “die prokureur” hulle gekonfronteer en herken het. Die groep, ooglopend ‘n kombinasie van die destydse IVP en veiligheidspolisie/militêre- “moordbendes,” het Mbili laat gaan. Hy het vyf uur die oggend gehawend by die Hansmeyers se huis aangekom, en sowel Louis as sy seun Bernard het Saterdag gesê hulle was geskok oor hoe sleg hy gelyk het. Hulle wou hom dokter toe neem, maar uiteindelik is besluit dit sou beter wees indien hy uitwyk Durban toe. Albei Mbili se ouers is hierna albei in die politieke “burger-oorlog” vermoor.
In Durban het hy verder studeer, ‘n wiskunde- onderwyser, en later skoolhoof geword. Louis het hom in hierdie tyd ook by verskeie geleenthede as prokureur bygestaan toe versonne-aanklagte gereeld in Port Shepstone teen hom aanhangig gemaak maar uiteindelik summier laat vaar is.
Mbili het verskeie ander poste beklee voodat hy in 2006 teruggekom het Suidkus toe. Hy was onder meer eers ‘n departmentshoof in die destydse Hibiskuskus-munisipaliteit, en het later die munisipale bestuurder geword. Hy het pas aansoek gedoen om ‘n verlenging van sy termyn.